Kommissionens forordning (EF) nr. 175/2002

af 30. januar 2002

om fastsættelse for tomater bestemt til forarbejdning i henhold til forordning (EF) nr. 2201/96 af et tillægsstøttebeløb for produktionsåret 2001/02 og støtten i produktionsåret 2002/03

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved forordning (EF) nr. 1239/2001(2), særlig artikel 6, stk. 1, og

ud fra følgende betragtninger:

(1) Ifølge artikel 2, stk. 3, i Kommissionens forordning (EF) nr. 449/2001 af 2. marts 2001 om gennemførelsesbestemmelser til Rådets forordning (EF) nr. 2201/96 for så vidt angår støtteordningen for forarbejdede frugter og grøntsager(3), ændret ved forordning (EF) nr. 1343/2001(4), skal Kommissionen offentliggøre støttebeløbet for tomater efter kontrol af, at tærsklerne i bilag III til forordning (EF) nr. 2201/96 er blevet overholdt.

(2) De samlede mængder tomater, som er omfattet at støtteansøgninger for produktionsåret 2001/02, og som medlemsstaterne, i henhold til artikel 23, stk. 2, litra a), i forordning (EF) nr. 449/2001, har givet Kommissionen meddelelse om, ligger over EF-tærsklen.

(3) I artikel 5, stk. 3, i forordning (EF) nr. 2201/96 fastsættes det i litra a), at for produktionsåret 2001/02 nedsættes den støtte, der er fastsat i nævnte forordnings artikel 4, stk. 2, til 31,36 EUR/t, og der udbetales et tillægsstøttebeløb i de medlemsstater, der ikke har overskredet deres tærskel med over 10 %, og i litra b) fastsættes det, at overskridelsen af forarbejdningstærsklen for produktionsåret 2002/03 beregnes på grundlag af de mængder, der er leveret til forarbejdning med støtte i produktionsåret 2001/02.

(4) Spanien har for produktionsåret 2001/02 anvendt bestemmelserne i artikel 5, stk. 4, i forordning (EF) nr. 2201/96 og har meddelt Kommissionen, hvor store mængder de pågældende to undertærskler er på i overensstemmelse med bestemmelserne i artikel 23, nr. 1, i forordning (EF) nr. 449/2001.

(5) I de medlemsstater, der ikke har overskredet deres tærskel, er støttebeløbet for produktionsårene 2001/02 og 2002/03 det beløb, der er fastsat i artikel 4, stk. 2, i forordning (EF) nr. 2201/96, og det tillægsstøttebeløb, der skal udbetales for produktionsåret 2001/02, svarer til forskellen mellem ovennævnte beløb og det beløb, der omhandles i artikel 5, stk. 3, litra a), andet led, i den pågældende forordning.

(6) I de øvrige medlemsstater er det anvendte støttebeløb for produktionsårene 2001/02 og 2002/03 det i artikel 4, stk. 2, i forordning (EF) nr. 2201/96 fastsatte beløb fratrukket overskridelsen af tærsklerne eller for Spaniens vedkommende undertærsklerne efter fordeling i henhold til artikel 5, stk. 2, tredje afsnit, og artikel 5, stk. 4, tredje afsnit, i den pågældende forordning af de ikke-anvendte mængder af tærskler eller undertærskler, og tillægsstøttebeløbet, der skal udbetales for produktionsåret 2001/02, svarer til forskellen mellem ovennævnte beløb og det i artikel 5, stk. 3, litra a), andet led, i den pågældende forordning omhandlede beløb.

(7) De i denne forordning fastsatte foranstaltninger er i overensstemmelse med udtalelse fra forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

1. For produktionsåret 2001/02 er det i artikel 5, stk. 3, litra a), andet led, i forordning (EF) nr. 2201/96 omhandlede tillægsbeløb på:

- 3,14 EUR/t i Grækenland, Frankrig og Portugal

- 2,70 EUR/T i Italien

- 3,14 EUR/t i Spanien for tomater, der anvendes til produktion af hele flåede tomater

- 0,10 EUR/t i Spanien for tomater, der anvendes til anden forarbejdning end hele flåede tomater.

2. For produktionsåret 2002/03 er den i artikel 2 i ovennævnte forordning omhandlede støtte på:

- 34,50 EUR/t i Grækenland, Frankrig og Portugal

- 34,06 EUR/t i Italien

- 34,50 EUR/t i Spanien for tomater, der anvendes til produktion af hele flåede tomater

- 31,46 EUR/t i Spanien for tomater, der anvendes til anden forarbejdning end hele flåede tomater.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. januar 2002.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 29.

(2) EFT L 171 af 26.6.2001, s. 1.

(3) EFT L 64 af 6.3.2001, s. 16.

(4) EFT L 181 af 4.7.2001, s. 16.